### NN 110/2025 (8.8.2025.), Pravilnik o provedbi državne potpore male vrijednosti u akvakulturi za obnovu potvrde o sukladnosti – zaštićena oznaka izvornosti »Malostonska kamenica« i » Novigradska dagnja«

Ministarstvo poljoprivrede, šumarstva i ribarstva

1577

Na temelju članka 28. stavka 7. Zakona o akvakulturi (»Narodne novine«, broj 130/17, 111/18, 144/20, 30/23 i 14/24), ministar poljoprivrede, šumarstva i ribarstva donosi

PRAVILNIK

O PROVEDBI DRŽAVNE POTPORE MALE VRIJEDNOSTI U AKVAKULTURI ZA OBNOVU POTVRDE O SUKLADNOSTI – ZAŠTIĆENA OZNAKA IZVORNOSTI »MALOSTONSKA KAMENICA« I »NOVIGRADSKA DAGNJA«

I. OPĆE ODREDBE

Članak 1.

Ovim se Pravilnikom propisuje provedba dodjele državne potpore male vrijednosti u ribarstvu i akvakulturi u skladu s Uredbom Komisije (EU) br. 717/2014 od 27. lipnja 2014. o primjeni članaka 107. i 108. Ugovora o funkcioniranju Europske unije na de minimis potpore u sektoru ribarstva i akvakulture (SL L 190, 24. 6. 2014.) (u daljnjem tekstu: Uredba Komisije (EU) br. 717/2014).

Članak 2.

(1) Pojedini pojmovi u smislu ovoga Pravilnika imaju sljedeće značenje:

a) »Agencija za plaćanja u poljoprivredi, ribarstvu i ruralnom razvoju« (u daljnjem tekstu: Agencija za plaćanja) – tijelo koje vrši isplate korisnicima

b) »Dozvola za akvakulturu« – isprava na temelju koje se smije obavljati gospodarska djelatnost akvakulture

c) »Javni doprinos« – svi doprinosi financiranju operacija koji potječu iz proračuna nacionalnih, regionalnih ili lokalnih javnih ­tijela ili bilo koje Europske grupacije za teritorijalnu suradnju (EGTS) uspostavljene u skladu s Uredbom (EZ) br. 1082/2006 Europskog parlamenta i Vijeća od 5. srpnja 2006. o Europskoj grupaciji za teritorijalnu suradnju (EGTS) (SL L 210, 31. 7. 2006.), proračuna Europske unije stavljenog na raspolaganje fondovima iz članka 1. stavka 1. točke a) Uredbe (EU) 2021/1060, proračuna tijela javnog prava ili proračuna udruženja javnih tijela ili tijela javnog prava

d) »Korisnik« – svaka fizička ili pravna osoba koja zadovolji uvjete ovoga Pravilnika

e) »Malostonska kamenica (ZOI)« – registrirani naziv proizvoda Malostonska kamenica kao zaštićena oznaka izvornosti u skladu s Provedbenom uredbom Komisije (EU) 2020/1469 od 6. listopada 2020. o upisu naziva u registar zaštićenih oznaka izvornosti i zaštićenih oznaka zemljopisnog podrijetla »Malostonska kamenica« (ZOI) (SL L 334, 13. 10. 2020.)

f) »Ministar« – čelnik središnjeg tijela državne uprave koje je nadležno za poslove ribarstva

g) »Ministarstvo poljoprivrede, šumarstva i ribarstva (u daljnjem tekstu: Ministarstvo)« – središnje tijelo državne uprave nadležno za poslove ribarstva te u ovom slučaju davatelj potpore

h) »Novigradska dagnja (ZOI)« – registrirani naziv proizvoda Novigradska dagnja kao zaštićena oznaka izvornosti u skladu s Provedbenom uredbom Komisije (EU) 2023/1308 od 21. lipnja 2023. o upisu u registar zaštićenih oznaka izvornosti i zaštićenih oznaka zemljopisnog podrijetla »Novigradska dagnja« (ZOI) (SL L 162, 28. 6. 2023.)

i) »Radni dan« – svaki dan koji nije subota, nedjelja ili blagdan odnosno svaki dan kad Upravljačko tijelo radi.

(2) Ostali pojmovi u smislu ovoga Pravilnika, imaju jednako značenje kao pojmovi uporabljeni u Uredbi (EU) br. 2021/1139, Uredbi (EU) br. 2021/1060 i Uredbi (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354 od 28. 12. 2013.).

Rodno značenje

Članak 3.

Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Predmet i korisnik potpore

Članak 4.

Predmet potpore je dodjela državne potpore male vrijednosti u akvakulturi za obnovu valjanosti potvrde o sukladnosti za korištenje oznake izvornosti (u daljnjem tekstu: Potvrda o sukladnosti) za:

a) »Malostonska kamenica (ZOI)« iz članka 2. stavka 1. točke e) ovoga Pravilnika

b) »Novigradska dagnja (ZOI)« iz članka 2. stavak 1. točke h) ovoga Pravilnika.

II. UVJETI PRIHVATLJIVOSTI I OBVEZE KORISNIKA

Uvjeti prihvatljivosti

Članak 5.

(1) Za dodjelu potpore na temelju ovoga Pravilnika moraju biti zadovoljeni sljedeći uvjeti:

a) korisnik mora imati podmirene financijske obveze prema Državnom proračunu Republike Hrvatske po osnovi javnih davanja

b) korisnik mora dati suglasnost za uvrštavanje u popis korisnika koji se objavljuje u skladu s člankom 6. Uredbe (EU) br. 717/2014

c) korisnik mora biti nositelj važeće dozvole za akvakulturu u trenutku podnošenja Zahtjeva za potporu iz članka 9. ovoga Pravilnika

d) troškovi koji su predmet potpore ne smiju biti financirani nikakvim drugim javnim doprinosima

e) korisnik mora biti upisan u evidenciji izdanih Potvrda o sukladnosti proizvoda sa Specifikacijom proizvoda sukladno članku 95. stavku 7. Zakona o poljoprivredi (»Narodne novine« broj 118/18, 42/20, 127/20, 52/21, 152/22, 152/24) i članku 24. Pravilnika o zaštićenim oznakama izvornosti, zaštićenim oznakama zemljopisnog podrijetla i zajamčeno tradicionalnim specijalitetima poljoprivrednih i prehrambenih proizvoda i neobaveznom izrazu kvalitete »planinski proizvod« (»Narodne novine« broj 38/19) te posjedovati obnovljenu (valjanu) Potvrdu o sukladnosti za naziv iz članka 4. točke a) odnosno točke b) ovisno koji je predmet potpore, u trenutku slanja Zahtjeva za potporu iz članka 9. ovoga Pravilnika.

(2) Neprihvatljivi su Zahtjevi za potporu ako je korisnik:

a) počinio kazneno djelo protiv okoliša iz članaka 3. i 4. Direktive 2008/99/EZ Europskog parlamenta i Vijeća od 19. studenoga 2008. o zaštiti okoliša putem kaznenog prava (SL L 328, 6. 12. 2008.)

b) počinio prijevaru kako je definirana u članku 3. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L198, 28. 7. 2017.) u okviru Europskog fonda za pomorstvo i ribarstvo ili Europskog fonda za pomorstvo, ribarstvo i akvakulturu.

Prihvatljiv trošak

Članak 6.

Prihvatljiv trošak na temelju ovoga Pravilnika je trošak obnove Potvrde o sukladnosti iz članka 4. ovoga Pravilnika.

Obveze korisnika

Članak 7.

(1) Korisnik je dužan dostavljati točne i istinite podatke i/ili izjave te postupati u skladu s odredbama ovoga Pravilnika.

(2) Korisnik je dužan omogućiti kontrolu na terenu te čuvati i omogućiti dostupnost dokumentacije sukladno članku 13. ovoga Pravilnika.

(3) Korisnik je dužan djelovati u skladu s uvjetima iz članka 5. stavka 2. ovoga Pravilnika tijekom razdoblja dodjele potpore te, ako se tijekom tog razdoblja utvrdi da korisnik ne poštuje iste, potpora se vraća razmjerno težini povrede.

III. FINANCIRANJE

Članak 8.

(1) Potpora podrazumijeva dodjelu namjenskih bespovratnih novčanih sredstava za sufinanciranje troškova koji su predmet ovoga Pravilnika.

(2) Intenzitet potpore je 100 % ukupnih prihvatljivih troškova.

(3) Sredstva potpore temeljem ovoga Pravilnika osiguravaju se iz državnog proračuna Republike Hrvatske.

(4) Iznos sredstava potpore iz stavka 3. ovoga članka na godišnjoj razini određuje se Odlukom o raspoređivanju i korištenju novčanih sredstava namijenjenih za provedbu državne potpore male vrijednosti u akvakulturi za obnovu potvrde o sukladnosti – zaštićena oznaka izvornosti »Malostonska kamenica« i »Novigradska dagnja« koju donosi ministar.

(5) Ukupan iznos potpore jednom poduzetniku ne smije prelaziti 30.000,00 eura u bilo kojem razdoblju od tri fiskalne godine.

(6) U slučaju da je jedan poduzetnik primio drugu potporu male vrijednosti, uključujući i potporu na temelju Pravilnika o provedbi državne potpore male vrijednosti u ribarstvu i akvakulturi (»Narodne novine«, broj 76/24 i 85/25) te od drugih davatelja državne potpore male vrijednosti, svi primljeni iznosi se zbrajaju.

(7) Potpora se dodjeljuje po jednom poduzetniku. Sukladno članku 2. stavku 2. Uredbe Komisije (EU) br. 717/2014 pojmom ­»jedan poduzetnik« obuhvaćena su sva poduzeća koja su u najmanje jednom od sljedećih međusobnih odnosa:

a) jedno poduzeće ima većinu glasačkih prava dioničara ili članova u drugom poduzeću

b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća

c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća

d) jedno poduzeće, koje je dioničar ili član u drugom poduzeću, samostalno kontrolira, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

e) Poduzeća koja su u bilo kojem od odnosa navedenih u stavku 7. ovoga članka preko jednog ili više drugih poduzeća također se smatraju jednim poduzetnikom.

IV. ZAHTJEV ZA POTPORU, POSTUPAK OBRADE I ODLUČIVANJE

Članak 9.

(1) Zahtjev za potporu podnosi se na temelju ovoga Pravilnika, na obrascu Zahtjeva za potporu koji je dostupan na mrežnim stranicama Ministarstva, Uprave ribarstva (u daljnjem tekstu: Uprava ribarstva) (www.mps.hr/ribarstvo/).

(2) Prilikom podnošenja Zahtjeva za potporu korisnik uz obrazac Zahtjeva za potporu obavezno prilaže dokumentaciju koja je propisana Prilogom Zahtjeva za potporu i njegov je sastavni dio.

(3) Obrazac Zahtjeva za potporu popunjava se u elektroničkom obliku ili ručno, a u slučaju da se popunjava ručno, mora biti ispunjen pregledno i čitljivo, jer se u protivnom neće razmatrati, te se, potpisan i ovjeren od strane korisnika, kao i popratna dokumentacija, podnosi u tiskanom obliku preporučenom poštom ili osobno, u zatvorenoj omotnici na čijoj poleđini treba čitko ispisati ime i adresu pošiljatelja i dostaviti je na adresu:

Uprava ribarstva

Ulica grada Vukovara 78, 10000 Zagreb

s naznakom:

»Zahtjev za dodjelu državne potpore male vrijednosti u akvakulturi za obnovu potvrde o sukladnosti za »Malostonsku kamenicu« i »Novigradsku dagnju« – NE OTVARATI«.

(4) Zahtjev za potporu podnosi se jednom godišnje po završetku postupka obnove valjanosti Potvrde o sukladnosti proizvoda.

(5) Jedan korisnik može u istoj kalendarskoj godini podnijeti najviše jedan Zahtjev za potporu za troškove obnove valjanosti Potvrde o sukladnosti nastale u toj godini.

(6) Iznimno stavka 5. ovoga članka, Zahtjev za potporu podnesen u 2025. godini, osim troškova nastalih u toj godini može obuhvaćati i troškove obnove valjanosti Potvrde o sukladnosti nastale u 2024. godini.

Članak 10.

(1) Administrativnu obradu Zahtjeva za potporu obavlja Uprava ribarstva, temeljem dostavljenoga Zahtjeva za potporu i dokumentacije iz članka 9. ovoga Pravilnika.

(2) Prilikom administrativne kontrole Zahtjeva za potporu utvrđuje se pravovremenost, potpunost te udovoljavanje propisanim uvjetima i kriterijima.

(3) Ako je Zahtjev za potporu nepotpun ili ako je potrebno tražiti dodatna obrazloženja/ispravke vezane uz dostavljenu dokumentaciju, Uprava ribarstva će korisniku izdati Zahtjev za dopunu/obrazloženje/ispravak (u daljnjem tekstu: Zahtjev za dopunu).

(4) Korisnik je dužan dostaviti traženu dokumentaciju iz stavka 3. ovoga članka preporučenom poštom s povratnicom, osobno Upravi ribarstva ili putem elektroničke pošte, u roku od 15 radnih dana od prvog sljedećeg dana nakon dana zaprimanja Zahtjeva za dopunu.

(5) Danom zaprimanja Zahtjeva za dopunu smatra se datum obavljene dostave Zahtjeva za dopunu putem elektroničke pošte.

(6) Dostava iz stavka 5. ovoga članka smatra se obavljenom u trenutku kad je Zahtjev za dopunu zabilježen na poslužitelju za primanje poruka.

(7) Korisnik je dužan putem elektroničke pošte potvrditi primitak Zahtjeva za dopunu.

(8) Ako korisnik ne dostavi traženu dokumentaciju u roku iz stavka 4. ovoga članka, Uprava ribarstva će dostavu Zahtjeva za dopunu iz stavka 3. ovoga članka ponoviti preporučenom poštom.

(9) U slučaju iz stavka 8. ovoga članka, korisnik je dužan dostaviti traženu dokumentaciju Upravi ribarstva u roku od 15 radnih dana od prvog sljedećeg dana nakon dana zaprimanja Zahtjeva za dopunu odnosno dana kada je korisnik zaprimio preporučenu pošiljku.

(10) Datumom podnošenja potpunog Zahtjeva za potporu smatra se datum slanja tražene dokumentacije i/ili tražene dopune/obrazloženja/ispravka iz stavka 4. odnosno 9. ovoga članka.

Odlučivanje o zahtjevu za potporu

Članak 11.

Nakon završetka administrativne kontrole Zahtjeva za potporu Uprava ribarstva će donijeti:

a) Rješenje o dodjeli sredstava u slučaju ispunjavanja uvjeta i kriterija propisanih ovim Pravilnikom ili

b) Rješenje o odbijanju u slučaju:

– neispunjavanja uvjeta i kriterija propisanih ovim Pravilnikom

– nepravovremeno podnesenih Zahtjeva za potporu

– negativnog nalaza kontrole na terenu ili onemogućavanja obavljanja kontrole na terenu

– namjernog davanja neistinitih informacija od strane korisnika.

V. ISPLATA POTPORE

Članak 12.

(1) Potpora se korisniku isplaćuje na račun temeljem Rješenja o dodjeli sredstava.

(2) Isplate sukladno Rješenjima o dodjeli sredstava vrši Agencija za plaćanja.

VI. KONTROLA NA TERENU I ČUVANJE DOKUMENTACIJE

Članak 13.

(1) Kontrolu na terenu provode djelatnici Uprave ribarstva, ako se za to ukaže potreba prilikom administrativne obrade Zahtjeva za potporu.

(2) Kontrola na terenu iz stavka 1. ovoga članka može se provoditi do isteka pet godina od izvršenog konačnog plaćanja potpore.

(3) Korisnik je dužan čuvati i omogućiti uvid u svu dokumentaciju koja se odnosi na dodijeljenu potporu ovlaštenim osobama Uprave ribarstva.

(4) Rok za čuvanje dokumentacije iz stavka 3. ovoga članka je pet godina nakon izvršenog konačnog plaćanja.

(5) Korisnik je dužan ovlaštenim osobama iz stavka 1. ovoga članka omogućiti obavljanje kontrole na terenu, pružiti potrebne podatke i obavijesti te osigurati uvjete za njihov nesmetani rad.

(6) Ovlaštene osobe iz stavka 1. ovoga članka dužne su se prilikom kontrole na terenu identificirati javnom ispravom kojom se dokazuje identitet.

VII. POVRAT SREDSTAVA

Članak 14.

(1) Uprava ribarstva će Rješenjem o povratu sredstava od korisnika zahtijevati povrat u slučaju:

a) ako se naknadnom administrativnom kontrolom i/ili revizijskim nadzorom utvrdi nepravilnost s financijskim učinkom

b) ako se naknadnom administrativnom kontrolom utvrdi administrativna pogreška s financijskim učinkom

c) ako je korisnik ostvario sredstva na temelju netočnih podataka i/ili ako je ostvario potporu protivno uvjetima i odredbama nacionalnih propisa Republike Hrvatske i propisa Europske unije

d) ako korisnik ne poštuje obveze iz članka 7. stavka 3. ovoga Pravilnika

e) ako korisnik ne dopusti obavljanje kontrole na terenu i/ili inspekcijskog nadzora

f) ako korisnik ne udovoljava uvjetima i obvezama propisanima ovim Pravilnikom, nacionalnim propisima ili propisima Europske unije

g) kada su nadležna pravosudna tijela pravomoćnom presudom proglasile krivim korisnika za počinjenje kaznenih djela u kaznenom postupku pokrenutom na temelju sumnje na prijevaru.

(2) Na temelju Rješenja o povratu sredstava korisnik je dužan u roku od 30 dana od dana zaprimanja Rješenja o povratu izvršiti povrat sredstava na način određen Rješenjem.

(3) Ako korisnik nije postupio sukladno Rješenju o povratu sredstava, na iznos koji podliježe povratu se nakon isteka roka iz stavka 2. ovoga članka obračunava zakonska zatezna kamata.

(4) U slučaju nepoštivanja roka za povrat sredstava Uprava ribarstva će pokrenuti postupak ovrhe na računu dužnika u skladu s propisima Republike Hrvatske i/ili će zatražiti zaštitu svojih prava putem nadležnog suda.

Članak 15.

(1) Iznimno od članka 14. stavka 2. ovoga Pravilnika, korisnik može iznos duga vratiti u obrocima, uz suglasnost Uprave ribarstva koja se daje na temelju obavijesti o namjeri obročnog vraćanja duga.

(2) Obavijest o namjeri obročnog vraćanja duga iz stavka 1. ovoga članka korisnik dostavlja Upravi ribarstva u roku od 15 dana od dana zaprimanja Rješenja o povratu sredstava.

(3) Korisnik može vratiti iznos duga u najviše četiri rate u roku od jedne godine.

(4) Ako korisnik nije postupio sukladno suglasnosti iz stavka 1. ovoga članka, na iznos duga u pojedinom obroku koji podliježe povratu se nakon isteka roka za povrat navedenom u suglasnosti iz stavka 1. ovoga članka obračunava zakonska zatezna kamata.

(5) U slučaju da korisnik ne vrati najmanje dvije rate na temelju suglasnosti za obročnu otplatu duga iz stavka 1. ovoga članka, Uprava ribarstva će pokrenuti postupak ovrhe na račun dužnika u skladu sa propisima Republike Hrvatske i/ili će zatražiti zaštitu svojih prava putem nadležnog suda.

VIII. OTKLANJANJE POGREŠAKA

Članak 16.

(1) Uprava ribarstva može ispravkom akta kojeg je donijela na temelju ovoga Pravilnika ispraviti pogreške u imenima ili brojevima, pisanju ili računanju te druge očite netočnosti u predmetnom aktu ili u njegovim ovjerenim prijepisima.

(2) Ispravak pogreške proizvodi pravni učinak od dana od kojeg proizvodi učinak akt koji se ispravlja.

IX. PRAVNI LIJEK

Članak 17.

(1) Protiv rješenja koja proizlaze iz ovoga Pravilnika nije dopuštena žalba, ali se može pokrenuti upravni spor.

(2) Upravna tužba ne odgađa izvršenje rješenja koja proizlaze iz ovoga Pravilnika.

X. ZAVRŠNA ODREDBA

Stupanje na snagu

Članak 18.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/24-01/131
 Urbroj: 525-12/709-25-7
 Zagreb, 25. srpnja 2025.

Potpredsjednik Vlade
 i ministar
 David Vlajčić, v. r.